Satyricon (band)

Satyricon (tidligere Eczema) er et norsk black metal-band som ble etablert i 1990. Det blir i dag regnet som et av verdens mest kjente band i sin sjanger. Det er samtidig et av de norske bandene som oftest turnerer utenlands. Tekstene til bandet omhandler temaer som natur, apokalypse og antikristenhet. Satyricon er et av de norske black metal-bandene som har inspirert utlendinger til å studere norsk. Bandet spiller en variant av musikksjangeren som har blitt kalt «True Norwegian Black Metal».

Historie

Bandoppstart 
Bandet ble startet opp av Wargod og Carl-Michael Eide (kunstnernavn «Exhurtum»). Kort tid etter ble Håvard Jørgensen («Lemarchand») medlem. I begynnelsen kalte de seg «Eczema» og konsentrerte seg om sjangeren death metal; de var påvirket av band som Cadaver, Carcass og Napalm Death. De spilte inn sin første demo Omnipotence  i 1991. Den hadde to spor og ble aldri utgitt. I 1991 bestemte de seg for å spille i black metal-sjangeren, skiftet navn til Satyricon og fikk Sigurd Wongraven («Satyr») som medlem. Etter den første demoen ble Exhurtum kastet ut av bandet, mens Wargod sluttet. Etter den andre demoen,The Forest Is My Throne, ble Lemarchand kastet ut av bandet. Omtrent samtidig fikk bandet tilbud fra det svenske plateselskapet No Fashion Records om en platekontrakt. Bandet takket ja til tilbudet. På den tiden var det vanskelig for black metal-band å få platekontrakt.

Debutalbumet 
Satyr skrev de aller fleste tekstene til debutalbumet Dark Medieval Times. De første tekstene hans hadde mange referanser til middelalderen. På grunn av pengemangel måtte bandet ta en pause i innspillingen av albumet. Satyr og Frost klarte å skaffe tilveie penger til å fullføre innspillingen, dels ved å bruke egne sparepenger, dels ved å ta opp private lån. Da alle låtene var spilt inn reiste Satyr til Grieghallen i Bergen for å mikse albumet. Etter noen dager fant han ut at miksejobben kunne gjøres bedre i det studioet han kom fra, og reiste tilbake igjen. Bandet hadde nå ikke noe plateselskap, derfor sendte de ut albumet til mange selskap. De fleste selskapene ønsket å gjøre endringer i albumet. Det var noe Satyr ikke ønsket, så han gikk aktivt ut for å finne noen som ville gi ut albumet slik det forelå. Slik kom han i kontakt med plateselskapet Tatra Productions. Samtidig med dette var interessen for norsk black metal økende, og raskt etter utgivelsen av debutalbumet ble Satyricon sett på som en av de viktigste black metal-bandene i Norge. 

Dark Medieval Times ble gitt ut på Satyricons eget plateselskap Moonfog Productions. Da albumet ble utgitt, var Satyr bare 18 år.

Senere album 
Senere kom albumet The Shadowthrone. De valgte også å gi ut demoen The Forest Is My Throne på LP og senere CD, fordi interessen var så stor. Etter studioalbumet Nemesis Divina var det mange låter som ikke var blitt publisert. Det resulterte i EP-en Megiddo i 1997. 

I 2006 ble Now, Diabolical utgitt. Det kom på en annen plass på VG-lista, og blir sammen med Volcano fra 2002 sett på som gjennombruddet til bandet. Gruppen utgav sitt syvende album, The Age of Nero i november 2008.

Turneer og festivaler

Den første USA-turneen 
I mars og april 2004 var Satyricon på turne i USA. Før turnéen fikk ikke trommeslager Frost visum og arbeids/oppholdstillatelse. Dette førte til at Trym Torson fra Zyklon og tidligere Emperor, spilte i stedet. Satyricon valgte å turnere sammen med bandet Morbid Angel. Under turnéen deres ble bussen stormet av et SWAT-team uten at det ble noen siktelse. Senere fikk de problemer med turnémanageren som forsvant midt i turnéen med alle pengene. Til tross for alt dette var plateselskapet fornøyd med resultatet. Byene Satyricon besøkte var blant annet Orlando, Atlanta, Baltimore, Saratoga, Worchester, New York, Philadelphia, Cleveland, Cincinnati og Hollywood.

Den andre USA-turneen 
Satyricon ble seinere i 2004 invitert tilbake til USA til en turné med bandene Fear Factory og Machine Head, men det kunne de ikke på grunn av problemet med Frost sin arbeidstillatelse, samtidig som de skulle på Wacken Open Air i Tyskland 7. august.  I desember samme år reiste de på enda en USA-turné, med navnet «Return of the Antichrist». Det førte til sesongansettelsen av Joey Jordison fra bandet Slipknot. Omkring midten av turnéen ble to av de innleide gitaristene siktet for voldtekt i Toronto, noe som førte til at resten av turnéen ble avlyst. Frost og Satyr skrev en melding, her er et utdrag:  
«Vi har som resultat av at disse sitter anholdt i Toronto, blitt nødt til å kansellere resten av vår Nord-Amerika-turné. Dette beklager vi på det sterkeste på vegne av fansen, våre samarbeidspartnere og ikke minst gruppen selv»
Åtte dager senere ble en spillejobb avlyst fordi Satyricon skulle opptre på samme scene der tidligere turné-partnere i bandet Damageplan (under turneen Pantera) ble skutt på nattklubben Alrosa Villa i Columbus, Ohio.

Andre turneer 
Et utdrag av turnéer Satyricon har utført:
 Den tredje USA-turneen der Velvet Hammer var manager for både Satyricon og System Of A Down, de arrangerte en USA-turné for de to bandene i januar og februar 2005.

 Satyricon spilte for første gang i Ukraina i mai 2008.
 Satyricon var for første gang på en turné i India på slutten av oktober 2008. I et intervju hevdet Satyr at til og med personer fra Sri Lanka ville være publikum.

Festivaler 

Et utdrag av festivaler Satyricon har vært på:
 Roskilde-festivalen i 2002 (og 2009).
 Quartfestivalen i juli 2002.
 Øyafestivalen august 2005. Der fikk de terningkast fem for deres opptreden av VG.
 VG-lista Topp 20-showet på Rådhusplassen i Oslo i juni 2006.
 Metalcamp som er i Slovenia i juli 2007.
 Metaltown Festivalen som er Sverige i 2006 og 2008
 Metalmania i 2008
 Inferno Metal Festivalen i Oslo i mars 2008.
 Hovefestivalen 27. juni 2008.Satyricon trådte til som headliner i tolvte time da svenske Opeth måtte avlyse grunnet sykdom.
 Tons of Rock 27. juni 2019

Kontakt med rettsapparatet 
 Bandleder Kjetil «Frost» Haraldstad ble i 1994 idømt fengselsstraff i en sak der han var tiltalt for voldsutøvelse. Han sonet tre måneder i fengsel. Som straffedømt kan han ikke få innvilget visum til USA.
 Under den andre av USA-turnéene i 2004 ble begge de innleide gitaristene i Satyricon siktet for å ha dopet ned og voldtatt en kvinne i Toronto. De to musikerne hevdet at de ikke var skyldige. De slapp ut fra varetekt mot en kausjon på 251 000 kroner. Satyr saksøkte senere avisen VG for å ha trykket bilder av ham i en artikkel om voldtektssaken i Toronto, siden han ikke var innblandet i saken. Han fikk ikke rettens medhold i kravet, og måtte betale VG saksomkostninger på 97 260 kroner.

Utmerkelser 
Bandet har vunnet Alarmprisen 2001 i klassen beste konsert-band, Spellemannprisen 2002 i klassen metal for albumet Volcano, Alarmprisen 2003 i klassen metal for samme album, og klassen beste låt for «Fuel For Hatred» under samme utdeling. I 2011 fikk de Gammleng-prisen i klassen «metal». De har også vært nominert til Spellemannprisen 2013 for Satyricon og Spellemannprisen 2017 for Deep Calleth Upon Deep, begge i klassen «metal».

Bandet var på forsiden av det britiske musikktidsskriftet Kerrang! i 2008, i utgaven som ble utgitt i uke 44.

Medlemmer

Diskografi 

Studioalbum 

Samlealbum

Singler og EP-er

Demoer

Videoer og DVD-er

Referanser

Eksterne lenker 
 
 
 
 
 
 K.I.N.G. - offisiell video på YouTube
 Black Crow on a Tombstone - offisiell video på YouTube
 Fuel For Hatred - offisiell video på YouTube

 
Vinnere av Spellemannprisen
Vinnere av Alarmprisen
Band etablert i 1990
Norske black metal-band